Neuvostossa kokoontuneiden jäsenvaltioiden hallitusten edustajien päätöslauselma, annettu 17 päivänä lokakuuta 2000, 23 päivänä kesäkuuta 1981, 30 päivänä kesäkuuta 1982, 14 päivänä heinäkuuta 1986 ja 10 päivänä heinäkuuta 1995 annettujen päätöslauselmien täydentämisestä passien ja muiden matkustusasiakirjojen turvaamiseksi väärennöksiltä



Virallinen lehti nro C 310 , 28/10/2000 s. 0001 - 0004



Neuvostossa kokoontuneiden jäsenvaltioiden hallitusten edustajien päätöslauselma, annettu 17 päivänä lokakuuta 2000, 23 päivänä kesäkuuta 1981, 30 päivänä kesäkuuta 1982, 14 päivänä heinäkuuta 1986 ja 10 päivänä heinäkuuta 1995 annettujen päätöslauselmien täydentämisestä passien ja muiden matkustusasiakirjojen turvaamiseksi väärennöksiltä (2000/C 310/01) NEUVOSTOSSA KOKOONTUNEET EUROOPAN UNIONIN JÄSENVALTIOIDEN HALLITUSTEN EDUSTAJAT, jotka katsovat seuraavaa: Neuvostossa kokoontuneet jäsenvaltioiden hallitusten edustajat tekivät 23 päivänä kesäkuuta 1981(1), 30 päivänä kesäkuuta 1982(2), 14 päivänä heinäkuuta 1986(3), ja 10 päivänä heinäkuuta 1995(4) annetuilla päätöslauselmilla päätöksen ulkoasultaan yhtenäisestä passista ja päättivät tarvittavista mukautuksista Euroopan unionista tehdyn sopimuksen tultua voimaan. Toistaiseksi vain 30 päivänä kesäkuuta 1982 annetun päätöslauselman liitteessä I olevassa B kohdassa viitataan mahdollisuuksiin turvata passit väärennöksiltä, mutta ei kuitenkaan määritellä tiettyä turvatasoa. Tämä on johtanut siihen, että jäsenvaltioiden passit ovat turvateknisiltä ominaisuuksiltaan hyvin erilaisia. Sen seurauksena jäsenvaltioiden passien ja muiden matkustusasiakirjojen väärennöksiä todetaan yhä useammin. Väärennösten torjunta on tärkeä osa järjestäytyneen rikollisuuden ja laittoman maahanmuuton vastaista toimintaa Euroopan unionissa, ja jäsenvaltiot pitävät sitä erityisen tärkeänä yhteistä etua koskevana asiana. Sen vuoksi on toivottavaa, että jäsenvaltioiden myöntämät matkustusasiakirjat täyttävät mahdollisimman korkeat vaatimukset jäljittelyn ja väärentämisen estämiseksi ja että asiakirjojen muoto ja niiden turvaominaisuudet takaavat sen, että väärentämisyritykset voidaan tunnistaa tehokkaasti tarkastuksissa, OVAT SOPINEET SEURAAVAA: - Otetaan käyttöön vähimmäisvaatimukset uusien matkustusasiakirjojen valmistuksessa ja myöntämisessä mahdollisimman pian, kuitenkin viimeistään 1 päivästä tammikuuta 2005 (passit) ja viimeistään 1 päivästä tammikuuta 2006 (henkilökortit ja sellaiset lyhytaikaiset passit, jotka ovat voimassa yli kuusi kuukautta). - Matkustusasiakirjoille voidaan vahvistaa vielä tiukempia turvavaatimuksia. - Sovelletaan vähimmäisvaatimuksia kaikkiin liitteessä II lueteltuihin jäsenvaltioiden matkustusasiakirjoihin. JA LISÄKSI SOPINEET SEURAAVAA: - Hyväksytään liitteessä I esitetyt vähimmäisvaatimukset matkustusasiakirjojen väärentämisen estämiseksi. (1) EYVL C 241, 19.9.1981, s. 1. (2) EYVL C 179, 19.7.1982, s. 1. (3) EYVL C 185, 24.7.1986, s. 1. (4) EYVL C 200, 4.8.1995, s. 1. LIITE I VÄHIMMÄISVAATIMUKSET EU:N MATKUSTUSASIAKIRJOJEN TURVAAMISEKSI VÄÄRENNÖKSILTÄ 1. Materiaalit Matkustusasiakirjan sivujen paperin turvatekijät: - ei optisia kirkasteita, - vähintään kaksiväriset vesileimat, - turvareagensseja kemiallisten poistoyritysten estämiseksi. Mahdollisuuksien mukaan olisi myös käytettävä - värillisiä kuituja (osittain näkyvissä, osittain UV-valossa fluoresoivia). Suositellaan käytettäväksi: - UV-valossa fluoresoivia plansetteja, - turvalankaa. Jos henkilötietosivu on tarra: - ei optisia kirkasteita, - värillisiä kuituja (osittain näkyvissä, osittain UV-valossa fluoresoivia), - UV-valossa fluoresoivia plansetteja, - siinä käytetystä paperista voidaan jättää vesileima pois, - turvareagensseja kemiallisten poistoyritysten estämiseksi. Kannen sisäsivuilla käytetyssä paperissa ei tarvita vesileimaa. Turvareagenssit vaaditaan vain, jos kannen sisäsivuille tehdään merkintöjä (ei henkilötietoja). Jos henkilötietojen merkitsemistä varten matkustusasiakirjaan lisätty henkilötietokortti valmistetaan kokonaan muovista, paperissa käytettäviä aitoustekijöitä ei yleensä voida lisätä. Tarroissa ja passin henkilötietokorteissa puuttuvat materiaaliominaisuudet on korvattava turvapainomenetelmillä tai käyttämällä optisesti muuttuvia tekijöitä (OVD = Optically Variable Device) tai tietojen merkitsemisessä käytettävällä tekniikalla, jotka ylittävät jäljempänä kuvatut vähimmäisvaatimukset. 2. Painomenetelmät Turvapainomenetelmät: - taustapainatus: - kaksivärinen giljoshipainatus, - irispainatus, mieluiten fluoresoivalla värillä, - UV-valossa fluoresoiva päällepainatus, - väärentämisen estävät kuviot (erityisesti henkilötietosivulla), vaihtoehtoisesti mikrokirjoitus, - passin paperisivuilla ja tarroissa on käytettävä reagenssivärejä. Henkilötietosivujen asemoinnin (layout) on erotuttava passin muista sivuista. - lomaketeksti: - tekstiin sisällytetty mikrokirjoitus (ellei sitä ole jo taustapainatuksessa). - numerointi: - kaikilla passin sisäsivuilla, - painomenetelmällä (mahdollisuuksien mukaan erityinen numero- tai kirjasintyyppi, ja UV-valossa fluoresoiva väri) tai perforointitekniikalla, tai passin henkilötietokorteissa, samalla menetelmällä, jota käytetään henkilötietojen merkitsemiseen. Jos henkilötietojen merkitsemiseen käytetään tarraa, siinä on käytettävä fluoresoivalla värillä ja erityisellä numerotyypillä tehtävää numerointia. Jos henkilötiedot merkitään tarraan tai laminoimattomalle passin sisäsivulle, tarraan tai sivulle on lisättävä myös kaiverrussyväpainatus heijastuskuviona, mikrokirjoitus ja optisesti muuttuva väriaine. Myös kokonaan muovista valmistettaviin passin henkilötietokortteihin olisi lisättävä optisesti muuttuvia turvatekijöitä ainakin käyttämällä painoväriä, jossa on optisesti muuttuvia ominaisuuksia, tai vastaavia menetelmiä. 3. Kopioimisen estäminen Koska nykyiset kehittyneet ja yleisesti käytettävissä olevat digitaaliset jäljennystekniikat ovat tuoneet mukanaan uusia väärennysmahdollisuuksia, vastaisuudessa on käytettävä optisesti muuttuvia tekijöitä (OVD) tai muita vastaavia korkeatasoisen kopiointisuojan antavia turvatekijöitä. Tällöin on suojattava erityisesti henkilötietosivut, ja pohjana on käytettävä itsenäistä monipuolista OVD-tekniikkaa tai muita vastaavia tekijöitä, jotka täydentävät muita turvatekniikoita. OVD-komponenttien tai muiden vastaavien tekijöiden asianmukaisen sisällyttämisen henkilötietosivun kerrosmaiseen rakenteeseen tulisi myös suojata jossakin määrin tietoja väärentämistä vastaan, erityisesti silloin, kun sisällytettyjen tietojen laajuus ja kohdassa 4 kuvatulla merkitsemistekniikalla tuotetut tietovälineet edellyttävät lisäsuojatoimenpiteitä ja käytettävät laminointimateriaalit on suojattava tehokkaasti väärentämistä vastaan. Kohdassa 4 kuvatut laminoinnin välttämättömyyttä koskevat vähimmäisvaatimukset huomioon ottaen henkilötietosivulla käytetään seuraavia optisesti muuttuvia tekijöitä (OVD): - asiakirjaa käänneltäessä muuttuvia diffraktiivisia mikrorakenteita (DOVID = Diffractive Optically Variable Image Device, joilla on hyvä erottelukyky), jotka on sisällytetty kuumasaumattuun laminaattiin tai OVD-päällykseen tai tarroihin tai laminoimattomalle paperiselle sisäsivulle metallisoidun optisesti muuttuvan tekijän muodossa (jonka päälle on painettu kaiverrussyväpainatuskuvio), - tai muita vastaavia tekijöitä. Jos henkilötiedot merkitään muovista valmistettuun korttiin laserkaiverruksella ja siihen tuotetaan muuttuva laserkuva (CLI = Changeable Laser Image), on suositeltavaa lisätä diffraktiivinen OVD, ainakin metallisoidun DOVID:n muodossa, jotta saadaan aikaan riittävä suoja kopiointia vastaan. 4. Tietojen merkitseminen Tietojen suojaamiseksi asianmukaisesti väärennösyrityksiltä haltijan henkilötiedot, valokuva ja allekirjoitus, jos se on henkilötietosivulla, sekä muut tärkeät asiakirjaan merkittävät tiedot on tulevaisuudessa sisällytettävä asiakirjan materiaaliin. Valokuvaa ei saa enää kiinnittää perinteisellä tavalla. Nykyiset asiakirjajärjestelmät ja meneillään olevat kehityshankkeet huomioon ottaen tietojen merkitsemisessä voidaan käyttää seuraavia tekniikoita: - lasertulostus, - lämpösiirtomenetelmä, - mustesuihkutulostus, - valokuvaaminen, - laserkaiverrus. Jotta merkityt tiedot voitaisiin suojata asianmukaisesti muuttamisyrityksiltä, on lasertulostusta, lämpösiirtomenetelmää ja valokuvausta merkitsemismenetelmänä käytettäessä ehdottomasti käytettävä myös kuumasaumattua laminointia ja OVD-turvakalvoa. Henkilötietoja ei enää missään tapauksessa saa merkitä kannen sisäsivulle. Jäsenvaltioiden matkustusasiakirjat on laadittava siten, että ne voidaan lukea koneellisesti. Henkilötietosivu on laadittava Kansainvälisen siviili-ilmailujärjestön (ICAO) asiakirjan 9303 1 osan ja 3 osan mukaisesti ja menetelmän, jolla tiedot merkitään koneellisesti luettaviin asiakirjoihin, on oltava edellä mainitussa asiakirjassa olevien erittelyjen mukainen. Varmin tapa estää varastettujen matkustusasiakirjalomakkeiden väärinkäyttö on myöntämismenettelyn keskittäminen. Jos matkustusasiakirjojen myöntäminen tapahtuu myös tulevaisuudessa alueellisesti tai hajautetusti, on huolehdittava logistiikan, hallinnon ja tietojen merkitsemistekniikan kannalta asianmukaisista turvatoimista. Tämä koskee erityisesti asiakirjalomakkeiden ja tietojen merkitsemisessä tarvittavien työvälineiden säilyttämistä, ja esim. pääsyä atk-pohjaisiin tietojen merkitsemisjärjestelmiin. Lomakkeet on säilytettävä lukitussa ja asianmukaisesti valvotussa paikassa. Soveltuvan ohjelmoinnin avulla atk järjestelmiä voidaan käyttää myös asiakirjojen merkintöjen aitouden osoittamiseen, esim. lisäämällä digitaalisia turvatekijöitä ("sähköinen leima"). LIITE II SOVELTAMISALA Jäsenvaltioiden matkustusasiakirjojen väärentämiseltä turvaamiseksi käyttöön otettavia vähimmäisvaatimuksia sovelletaan seuraaviin asiakirjoihin: 1. tavalliset passit, 2. viranhoitoon liittyvät passit kuten esimerkiksi virkapassit ja diplomaattipassit, 3. lyhytaikaiset passit, joiden voimassaoloaika on yli kuusi kuukautta, 4. passia vastaavat asiakirjat, jotka annetaan matkustusasiakirjoiksi: a) passin muodossa (passikirjana), b) henkilökortteina (soveltuvin osin Kansainvälisen siviili-ilmailujärjestön (ICAO) asiakirjassa 9303 olevan 3 osan määrittelyjen mukaisesti). Jäsenvaltioiden on pyrittävä soveltamaan näitä vähimmäisvaatimuksia myös kolmansien maiden kansalaisille tai kansalaisuutta vailla oleville henkilöille antamiinsa matkustusasiakirjoihin.